ได้มีโอกาสมาเที่ยวจ.ตราด เจ้าบ้านเลยแนะนำให้มาทานร้านนี้ ร้านจะตั้งอยู่ริมน้ำ ป่าชายเลนที่ยังคงเป็นธรรมชาติที่สมบูรณ์ บรรยาศภายในร้านจะมีโต๊ะไม้ใหญ่ๆให้เลือกนั่ง หรือหากอยากนั่งริมน้ำก็จะมีศาลาให้นั่งทานอาหารแล้วแต่ชอบ ได้ยินกิตติศัพท์ว่าร้านนี้อาหารจานใหญ่มาก แต่ด้วยความหิวจึงสั่งไปหลายอย่าง พออาหารมาเสริฟก็เป็นอันตกใจกับความใหญ่และเยอะจริงของอาหารแต่ละอย่าง และในแต่ละจานที่สั่งส่วนใหญ่เป็นอาหารทะเลคุณภาพแน่นและสดมาก กุ้ง ปลา ปลาหมึกตัวโตมาก และสดมาก รสชาติก็อร่อยเด็ดขาด ดีจริงสมคำร่ำลือ กลับบ้านมาแทบคลานเพราะพุงกาง นึกไม่ถึงว่าจานใหญ่ขนาดนี้ ที่น่าตกใจกว่าคือราคาไม่แพงอย่างที่คิด ถ้าเทียบกับขนาดของวัตถุดิบและความสดของสิ่งที่ใช้ทำอาหาร